text:
JANKOVIĆ_ Puedial il partît che al à vinçût lis ultimis elezions parlamentârs cu la maiorance relative stâ fûr dal guvier dal paîs? Al è ce che al è sucedût in Slovenie dopo lis votazions anticipadis dai 4 di Dicembar dal an passât. Di fat, dopo passe doi mês di tratativis pe formazion dal gnûf esecutîf, la Lista Zoran Janković-Pozitivna Slovenija (Liste Zoran Janković-Slovenie Positive), nassude dome sîs setemanis prime des elezions par man dal sindic di Lubiane, si cjate a jessi ae oposizion.
ELEZIONS_ Dopo la colade dal guvier di centri-çampe di Borut Pahor, sfiduciât ae fin di Setembar dal 2011, i slovens, clamâts pe seste volte de indipendence dal paîs in ca a votâ par rinovâ la Cjamare di Stât (Državni zbor), a àn volût dâi fiducie a Janković, imprenditôr di sucès, serp di nassite, vignût a stâ a Lubiane cu la famee tal 1964. Su un totâl di un milion cent mil vôts (la afluence e je stade dal 65 par cent), 310 mil di lôr a son stâts pe Liste di Janković, vâl a dî il 28,5 par cent, cun 28 sentis. A son stadis dal dut faladis duncje lis previsions fatis tes setemanis prime dai istitûts di pueste, che a davin sigûr vincidôr l’SDS, il Partît Democratic di Janez Janša, che invezit al à scugnût contentâsi dal 26,2 par cent cun 26 sentis. Al tierç puest l’SD, i Sociâldemocratics dal za president dal Consei Pahor, cul 10,5 par cent e 10 sentis. Stant che la leç eletorâl, fondade sul sisteme proporzionâl, e previôt che par jentrâ te Cjamare di Stât si scuen cjapâ almancul il 4 par cent, a son rivâts adore a jentrâ tal Parlament altris cuatri partîts: Lista Gregorja Viranta (Liste di Gregor Virant, president de Cjamare) cul 8,4 par cent e 8 sentis, DeSUS (Partît democratic dai Pensionâts) cul 7 par cent e 6 sentis, SLS (Popolârs) cul 6,9 par cent e 6 sentis, in ultin Nova Slovenija (Gnove Slovenie, partît conservadôr) cul 4,8 e 4 sentis. A son restâts fûr i Demoliberâi dal LDS e Zares, za partîts di guvier cun Pahor; dopo 18 agns nol è jentrât te Cjamare il Partît Nazionâl SSN, formazion di drete estreme.
TRATATIVIS_ Viodût l’esit des elezions, il President de Republiche Danilo Türk al à fidât il mandât par meti dongje il gnûf guvier al vincidôr Janković. Dut câs, si è capît daurman che nol sarès stât facil: Janković al à inviât tratativis cui Sociâldemocratics, cul partît di Virant, president de Cjamare, e cul DeSUS. Ai 11 di Zenâr stâts, il vôt in aule par capî se al podeve nassi un guvier di centri-çampe al è stât une vore clâr: sui 90 parlamentârs, dome 42 a son stâts a favôr, un cuintri, ducj chei altris (listis di centri-drete) no àn votât. Un faliment che al à puartât il President Türk, une setemane dopo, a clamâ Marko Voljc, za diretôr gjenerâl de Nova Ljubljanska Banka: un tentatîf blocât daurman dai partîts plui grancj, cun Janković che si è dit pront a fâ un pas indaûr.
GUVIER_ E cussì al è stât: in vie uficiâl, Türk nol à clamât il secont classificât, Janša, par meti in pîts il gnûf esecutîf, ma istès la Cjamare di Stât lu à votât cuant che ai 28 di Zenâr si è presentât in Parlament fuart di un acuardi za cjapât cun Lista Virant, DeSUS, SLS e Nova Slovenija. I parlamentârs che a poin l’esecutîf a son 52, e chest al varès di sigurâ al gnûf guvier di centri-drete une maiorance vonde stabil. Dal decim guvier de Slovenie indipendente, jentrât in cjarie ai 10 di Fevrâr cun 50 “sì” sui 82 votants te Cjamare, a fasin part cuatri ministris dal SDS e doi par ognidun di chei altris cuatri partîts di guvier; la uniche femine e je Ljudmila Novak, ministri cence puartesfueis pai Slovens tal mont, di Nova Slovenija.
MINORANCIS_ A poiâ il guvier Janša ancje i doi deputâts de minorance taliane, Roberto Battelli, e ongjarese, Laszlo Göncz, ducj i doi confermâts di gnûf. Par cont di Battelli, candidât unic pal puest al Parlament, a àn votât 1151 membris de minorance sui 2712 che ’ndi vevin dirit. Dopo la lôr elezion, Battelli e Göncz a àn firmât un acuardi cun Janša par sostignî lis comunitâts taliane e ongjarese: l’obietîf ultin al è chel di rivâ a une “leç cuadri” che e meti adun dutis lis normis che a àn di sigurâur une valide tutele. ■
ALESSIO POTOCCO
SLOVENIE. A Lubiane gnûf guvier di centri-drete............
JANKOVIĆ_ Puedial il partît che al à vinçût lis ultimis elezions parlamentârs cu la maiorance relative stâ fûr dal guvier dal paîs? Al è ce che al è sucedût in Slovenie dopo lis votazions anticipadis dai 4 di Dicembar dal an passât. Di fat, dopo passe doi mês di tratativis pe formazion dal gnûf esecutîf, la Lista Zoran Janković-Pozitivna Slovenija (Liste Zoran Janković-Slovenie Positive), nassude dome sîs setemanis prime des elezions par man dal sindic di Lubiane, si cjate a jessi ae oposizion.


c: text/html

text:
une biele domenie di Jugn
La ciclabîl che da Resiute e mene a Pontêbe e côr indulà che une volte e pasave il tren, colegant la plane cun la mont, par chest fasintle in bici o cun i roller si cjatin cetantis galariis e puints altonons in fier. La matine cuant si jentre dentri une galarie si à une biele sensazion di fresc e cun i roller bisugne fâ atenzion all’asfalt un pôc sbrissot. Lis galariis a son cuasi dutis iluminadis ma e je ancje cualchidune dal dut scure e avonde lungje, par chest bisugnarès vê cualchi lûs par fâsi viodi. La ciclabîl a côr intal mieç di un biel bosc e da Resiute a Pontêbe e je dute di ribe sù. Fin a Scluse, ven a stai i prins 7.5 km, la pendence no je tante ma dopo e devente un pôc plui impegnative soredut di ribe jù cuant cun i roller si cjape une buine velocitât. A Sculse la viele stazion dai trens e je stade sistemade e chenti si pues fermâsi a bevi alc al bar e a cjapâ colôr sentâts di fûr. Passade la viele stazion dai trens di Dogne e lant viers Pieretaiade e je une biele sorprese par cui che al va cun i roller. Di fat, daspò vê passât i puints cun lis gradis in fier, une rampe di masegns, e lis galariis sbrissôsis si cjate une biele scjalinade che e puarte suntune strade asfaltade e di culì par tornâ lì de ciclabîl bisugne fâ dôs rampis. Pa gno cont, rivâts lì de scjalinade cun i roller e conven tornâ indaûr, po dopo viodêt voaltris ce che ur plâs di fâ…
Look at… the photos: La ciclabîl Resiute-Pontêbe
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 30 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2015 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl al Consorzi des Latariis Furlanis, che cumò al è passât di man deventant de Parmalat, e indulà si previôt che a laràn a cjase une vore di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore e cumò a son daûr a sierâ ancje il prin socors di Glemone in graciis di une riforme sanitarie che e puarte a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no.
O crodin che par i furlans e sedi dome une pussibilitât par saltâ fûr di cheste situazion cetant nereose, deventâ une regjon autonome cjapant a model la Catalogne indulà i catalans a àn a disposizion cetancj mass media inte lôr mari lenghe, e indulà ducj a fevelin par catalan.
E voaltris cuâi proponiments vêso fat pal 2015 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile in plui di fevelale.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 10 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014 cuant che ae Radio Onde Furlane a vegnin gjavâts 40.000 euros, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2014 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl ad un lavoradôr dal Consorzi des Latariis Furlanis, Giuseppe Bassi di Godie, cuant si è gjavât la vite, che altre dî, par vie di un futûr nereôs denant di lui, stant che il Consorzi al è daur a traviersâ une crisi e si previôt che a laràn a cjase un centenâr di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi. Ma par cumò, dulà o vin di lâ par cjatâ lavôr ?
E voaltris cuâi proponiments vêso fat pal 2014 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
… IN CJARGNE
Sabide pasade ( 15.01.2011) i furlans a si son cjatâts ducj a Tumieç par difindi le lôr tiere. Trê mil personis e àn partecipât a le manifestazion par pandi le lôr poie ae aghe comun, e ae tutele de Valade dal But. La int nol vûl che si fasedi l’eletrodot che di Wurmlach rivarês fin tramai Somplago par vie chel sarès une opere inutile e par di plui une vere disgracie par l’ambient. Nô o sperin che i sorestan de nestre Regjon le vedin capide e si compuartin di conseguence. No stait a dismenteaitsi !

robotstxt: allowed

filter: keep


text:
01 luglio 2007
Fieste li di Gardo
Ae cerimonie al à puartât il salût de Aministrazion Aldo Zucchiatti, pe Figc Silvano Del Pin e po ae fin Renzo mi à fat fevelâ ancej me, che no me spietâvi.
Come che o ai dit ancje li, o pensi che no conventin tantis cjacaris par ringraziâ Renzo par ce che al fâs "pe" e "cu la" ASD Majanese. O ai ricuardât une robe che spes mi dîs "O scuen ringraziâ chei che mi stan doncje parcè che se no fossin ducj chei colaboradôrs che mi judin, no si rivarès a fâ nuie" al dîs simpri Renzo.
E se ogni volte che si va aes manifestazions de associazion e si respire simpri un bon aiar di "famee" o pensi che al vedi propit reson Renzo: e duncje brâfs a ducj chei de Maianese (atletis, dirigjents, alenadôrs). Ma soredut brâf Renzo che ju sa tignî dongje e no si dismentee mai di dî "Grazie".
Chei che a san vuidâ un grup e lu fasin cun inteligjence e capacitât a son cussì: grande iniziative, grande gjenerositât e grande ricognossince pai colaboratôrs!
Grazie Renzo par dut ce che tu fasis!
3 commenti:
- Renzo Tondo ha detto...
-
Saludimi la siore in cusine....la ricuardi come une superberlusconiane.
- 1/7/07 22:07
- Christian Romanini ha detto...
-
- 1/7/07 23:04
- thermonuke ha detto...
-
tu podevis linka el post (e je za le seconde volte stice boris).
- 1/7/07 23:25


text:
La batude e je cetant cognossude. Tal timp de crisi dal Pci, i vertiçs dal partît a àn clamât un congrès straordenari par capî lis resons de disfate. Il segretari al à començât: “Compagns, al è rivât il moment di fâ une autocritiche profonde e sclete. Dulà vêso falât?”.
Par chel che al somee, ancje intal cjamp de economie – dulà che i analiscj intal cors dal ultin deceni a ‘nd àn faladis tantis di plui di chês che a ‘nd àn intivadis – lis robis no funzionin in maniere tant diferente.
La crisi e à sdrumadis tantis teoriis, dimostrant la ilusorietât intal mût plui crudêl, vâl a dî cu la pierdite di puescj di vore e cul colâ di setôrs intîrs (che si pensi ai intermediaris imobiliârs, ai consulents finanziaris, ai traders, a tantis ativitâts conetudis ai servizis). La crisi e à invezit tornât valôr a chê capacitât dal fâ che intai ultins agns e jere stade cjalade un pôc tant che une componente di serie B intal procès di creazion di cressite e disvilup. Chê vision che, in sintesi estreme e in mût un pôc “razist”, e assegne un predomini des fassetis blancjis sul “savê fâ”, su la creature artesane.
Che il teme al fos centrâl e che la vision dal predomini di une cierte “tecnocrazie” e fos inadate a interpretâ i timps, si lu veve intuît za agns indaûr cuant che Gianpietro Benedetti, president de Danieli, a sun di acuardis cun Universitâts e Politecnics nazionâi prestigjôs al rilançave il probleme de carence di racuardi tra universitât e imprese. Une denunzie che Sergio Cecotti, chê volte president di Friuli Innovazione (si jere inte Sierade di trê agns indaûr) al veve sclarît daurman, rilevant che Benedetti al veve fat “un discors tant plui sofisticât, partint di une constatazion storiche: che il disvilup de industrie in Friûl intal secont Dopovuere al è nassût de cualitât straordenarie dai nestris artesans e dai nestris operaris intal lavôr manuâl. La grande sfide pal sisteme de istruzion e je chê di garantî dal alt la trasmission di chest patrimoni intune epoche là che nol pues plui jessi trasmetût dal bas, midiant di un passaç gjenerazionâl sempliç”.
“La sfide e je alte – al scriveve, comentant lis declarazions di Cecotti inte interviste su “Il Gazzettino” Riccardo De Toma -: si trate di rinovâ chel humus di laboriositât e di capacitât manuâl – la inteligjence dai eletriciscj, al disarès Paolo Conte – che al à consintût il disvilup dal nestri manifaturîr”.
A puartâ “plui in là” cheste vision al è stât in timps plui resints – e a dî il vêr compagnât de disatenzion locâl che e je cundizion necessarie e indispensabile a conferme dal “nemo propheta in patria” – Stefano Micelli, furlan doc, docent di Economie a Ca’ Foscari e autôr (il test al è saltât fûr intal 2011) di un libri che al è deventât un vêr e propri câs: “Futuro artigiano. L’innovazione nelle mani degli italiani”, rivât ae cuinte edizion in Italie, prossim a jessi tradusût intai Stâts Unîts e cun contats za inviâts pe publicazion in France, dulà che al varès di jessi acompagnât di une “case history” locâl. Intal so libri, Micelli al cite la parabule di Matthew Crawford. Laureât in fisiche, PhD in Filosofie politiche, al lasse un rûl prestigjôs intun “think tank” politic, par vierzi une oficine di riparazions di motocicletis e par fâ un lavôr che lu apaie e lu gratifiche pardabon. “Nô o sin vitimis di un concet, chel di ‘economie de cognossince’, che si fonde suntun assum cuasi ideologjic – al à sclarît Micelli intune interviste -: vâl a dî che dome la cognossince formalizade e je impuartante e che cheste no à a ce fâ ni cu la tradizion, ni cu la manualitât. O vin imbraçât il supuest che la uniche cognossince impuartante dal pont di viste economic e je chê sientifiche, di stamp gjenerâl e astrat”.
Analizant i câs di sucès rapresentâts di realtâts tant che Bottega Veneta, Geox, Zamperla, Micelli “al conteste” la interpretazion che si à dât fin cumò di inovazion e di ricercje: “Nô – al dîs ancjemò – o sin lâts daûr in maniere acritiche ae idee che e esistès une cognossince astrate e sientifiche che si tradûs in maniere automatiche in valôr economic. Al è plui complicât di chel che o pensavin. E je tante inteligjence intal fâ, massime cuant i prodots a son pensâts par clients cun domandis specifichis o che a àn di evolvi in curt intal timp”.
Secont Micelli, plui che di trasferiment tecnologjic, al bisugnarès fevelâ di osmosi, tecniche e tecnologjiche, o ben messedâ lis abilitâts artesanâls cu lis competencis industriâls, lis capacitâts dai managers e dai tecnolics cun chês “straordenariis, dai tecnics e dai artesans”. Une ricete che e vierç grandis sperancis ancje pal Friûl, che ancjemò vuê al svante realtâts di nivel une vore alt e che a rivin a mantignîsi competitivis a nivel globâl, des “multinazionâls di sachete” sul stamp de Danieli, aes ativitâts di caratar artesanâl o Pmi intai setôrs de mecaniche, dal mobil, de cantieristiche, dal agroalimentâr: veris ecelencis, buinis di inovâsi mantignint un propri caratar particolâr e distintîf.
“Personalmentri – al sclarive Cecotti – o ai vût mût di tocjâ cun man la diference tra un muredôr furlan e un muredôr american. Nol è un câs se inte cjarpentarie i furlans a àn metût impins aziendis enormis in dut il mont”. “Chel che e à di fâ la nestre economie al è di resonâ propit su la saldadure tra il secondari e il terziari, tra servizis e industrie – al sosten ancjemò Micelli inte interviste citade -. Vê tantis fabricutis aromai al covente a pôc: tant plui util cumbinâ lis competencis artesanâls che ancjemò o disponìn cun chês dai inzegnîrs, dai ricercjadôrs, dai miedis, dai esperts di comunicazion. Un cocktail cussì al pues gjenerâ l’inverisimil, a cundizion che la nestre culture e ricognossi il savê fâ tant che un vêr savê”.
I ingredients ju vin za ducj in cjase, i imprescj che a coventin ancje. Nol reste che metisi in vore. ❚
✒ Linux
Il doman al è tes nestris mans. No je retoriche ma disvilup pes nestris impresis............
La batude e je cetant cognossude. Tal timp de crisi dal Pci, i vertiçs dal partît a àn clamât un congrès straordenari par capî lis resons de disfate. Il segretari al à començât: “Compagns, al è rivât il moment di fâ une autocritiche profonde e sclete. Dulà vêso falât?”.


text:
Si è screât di pôc un gnûf progjet politic autonomist clamât “Un Friûl Diferent”.
Daûr des intenzions dai promotôrs «la iniziative e nas de dibisugne di dâ rispuestis concretis aes necessitâts politichis e aministrativis dal Friûl, intune fase storiche là che la sene politiche taliane e je dominade de confusion.» Lis soluzions, duncje «a son di cirî e di cjatâ a nivel locâl» e «intun sisteme di democrazie di prossimitât.»
Fint ca nissune grande diference cun cualsisei sogjet furlanist, ma “Un Friûl Diferent” al à la particolaritât di declarâsi di çampe, invezit di «fâ part di un mont autonomist gjeneric». Intindiment che al met in pratiche lis intenzions butadis li intun intervent sul nestri gjornâl di bande di Sandri Carrozzo, che di fat al è un dai doi puartevôs dal progjet, adun cun Luca Peresson.
I ponts di fonde dal program a partissin di ideis tant che la ricercje dal ben comun difondût cun justizie, la aministrazion no speculative des risorsis, la cooperazion, la incressite di maturitât e responsabilitât di dute la societât e la ricercje di moments di democrazie no delegade.
Par aprofondiments si pues lâ sul blog dal grup www.unfriuldiferent.blogspot.com, cirî su Facebook “Friuli Differente”, o scrivi une mail a unfriuldiferent@gmail.com.
Un progjet politic… diferent............
Si è screât di pôc un gnûf progjet politic autonomist clamât “Un Friûl Diferent”.


text:
20 aprile 2007
Comission Comunicazion SFF
Chest an o soi jentrât dal consei gjenerâl de Societât Filologjiche Furlane. Mi àn propunût ancje di jentrâ te comission comunicazion e o ai acetât.
Miercus o vin vude la prime riunion e chest al è il comunicât stampe che o vin fat a proposit de cuestion dal contrat di servizi.
La comission comunicazion de Societât Filologjiche Furlane, convocade dal president de societât Lorenzo Pelizzo, si è dade adun ai 18 di Avrîl par elei lis incarghis internis pai prossims trê agns e par valutâ i progjets in cors e la politiche de comunicazion. La Comission e à tornât a elei ae unanimitât come president Giuseppe Mariuz, e come segretari Elio Varutti. Chei altris components a son Anna Bogaro, Anna Casasola, Renato Cracina, Elisa Michellut, Christian Romanini, Sonia Sicco.
Vie pe sentade, la comission e à esaminât diviers progjets: Cors di furlan su la web-tv regjonâl, Cors e-learning, trasmission in colaborazion cu la Rai e cun emitentis privadis, produzions e difusion dai cartons animâts “Omenuts”, redazion de pagjine “Marilenghe”.
In particolâr, la Comission comunicazion si è fermade a valutâ il gnûf contrat di servizi tra la Rai e il Ministeri des comunicazions e e à produsût cheste dure cjapade di posizion in mert al stes:
Il contrat di servizi sotscrit dal ministri Gentiloni e dal president de Rai Petruccioli al è un insult aes minorancis linguistichis, parcè che no dome e rimande ae solite comission “ae taliane vie” la cuestion des struturis periferichis che a varessin di viodi des minorancis, ma par chel che al inten lis garanziis pes lenghis minoritariis chest document al è adiriture ofensîf, stant la assolude mancjance di indicazions precisis e concretis in mert ai nivei minims di tutele previodûts no dome des normis dal Stât talian (leç 482/99 e DPR 345/2001), ma adiriture de Union Europeane. Il servizi radiotelevisîf al è un setôr strategjic pe tutele de marilenghe e chel public nol pues ignorâ in maniere cussì sfrontade i dirits linguistics dal popul furlan.
Chest compuartament al è agravât dal fat che il president dal Cda RAI Petruccioli, cuant che tal 2003 al jere president de comission parlamentâr bicamerâl di vigjilance su la RAI, al veve garantît il massim impegn pe metude in vore de 482/99 e il stes ministri Gentiloni, a Lui 2006, a pene nomenât, al veve sigurât e tornât a garantî chest impegn.
La Societât Filologjiche Furlane e je daûr a valutâ che iniziativis cjapâ par chel che al è di sô competence, e pal moment e condivît la iniziative che ents e associazions a son daûr a puartâ indevant cuintri chest contrat di servizi, includûts i pussibii ricors e la domande di incuintrâ i presidents di Cjamare e Senât par denunciâ cheste situazion grivie.
Miercus o vin vude la prime riunion e chest al è il comunicât stampe che o vin fat a proposit de cuestion dal contrat di servizi.
La comission comunicazion de Societât Filologjiche Furlane, convocade dal president de societât Lorenzo Pelizzo, si è dade adun ai 18 di Avrîl par elei lis incarghis internis pai prossims trê agns e par valutâ i progjets in cors e la politiche de comunicazion. La Comission e à tornât a elei ae unanimitât come president Giuseppe Mariuz, e come segretari Elio Varutti. Chei altris components a son Anna Bogaro, Anna Casasola, Renato Cracina, Elisa Michellut, Christian Romanini, Sonia Sicco.
Vie pe sentade, la comission e à esaminât diviers progjets: Cors di furlan su la web-tv regjonâl, Cors e-learning, trasmission in colaborazion cu la Rai e cun emitentis privadis, produzions e difusion dai cartons animâts “Omenuts”, redazion de pagjine “Marilenghe”.
In particolâr, la Comission comunicazion si è fermade a valutâ il gnûf contrat di servizi tra la Rai e il Ministeri des comunicazions e e à produsût cheste dure cjapade di posizion in mert al stes:
Il contrat di servizi sotscrit dal ministri Gentiloni e dal president de Rai Petruccioli al è un insult aes minorancis linguistichis, parcè che no dome e rimande ae solite comission “ae taliane vie” la cuestion des struturis periferichis che a varessin di viodi des minorancis, ma par chel che al inten lis garanziis pes lenghis minoritariis chest document al è adiriture ofensîf, stant la assolude mancjance di indicazions precisis e concretis in mert ai nivei minims di tutele previodûts no dome des normis dal Stât talian (leç 482/99 e DPR 345/2001), ma adiriture de Union Europeane. Il servizi radiotelevisîf al è un setôr strategjic pe tutele de marilenghe e chel public nol pues ignorâ in maniere cussì sfrontade i dirits linguistics dal popul furlan.
Chest compuartament al è agravât dal fat che il president dal Cda RAI Petruccioli, cuant che tal 2003 al jere president de comission parlamentâr bicamerâl di vigjilance su la RAI, al veve garantît il massim impegn pe metude in vore de 482/99 e il stes ministri Gentiloni, a Lui 2006, a pene nomenât, al veve sigurât e tornât a garantî chest impegn.
La Societât Filologjiche Furlane e je daûr a valutâ che iniziativis cjapâ par chel che al è di sô competence, e pal moment e condivît la iniziative che ents e associazions a son daûr a puartâ indevant cuintri chest contrat di servizi, includûts i pussibii ricors e la domande di incuintrâ i presidents di Cjamare e Senât par denunciâ cheste situazion grivie.
Nessun commento:
Iscriviti a: Commenti sul post (Atom)


text:
O sierìn cun Dicembar il prin an de rubriche fisse dedicade al Friûl fûr dal Friûl. Ta chescj 11 numars o vin cirût cun scletece di stiçâ il dibatit e di frontâ, cence condizionaments, la galassie complesse de emigrazion, che e va plui in là dal tradizionâl associazionisim, pontant plancut plancut a proponisi midiant de Rêt e no dome. Se ca e là no mancjin lis ocasions di incuintri e di inovazion propositive, al displâs dîlu e soredut tornâ a dîlu, che in gjenerâl la situazion e je ferme. Lassant pierdi lis solitis declarazions retorichis e nostalgjichis, cjapât at des dificoltâts (gambiament gjenerazionâl, personalisims, conflitualitâts inrusinidis, competizion regressive, e vie indevant…) pôc si môf.
Par gambiâ i vûl olsât e coragjo, par sfantâsi e po trasformâsi intun faldon butât in cualchi archivi storic, a bastin il cidin e la sotanance oportunistiche e omogjenizante.
Dal sigûr no sarìn noaltris a gambiâ il sisteme, ma no tirarìn il cûl indaûr e se o podarìn dâ un contribût al rilanç de furlanetât tal Mont, lu fasarìn. No volaressin plui scrivi e dî “dut di tornâ a scomençâ”, ma “plui puint, plui ponts e mancul sorestants”. O volaressin contribuî a fâ sù puints tra furlans, e doprâju par butâ lis rêts par comunicâ in maniere facile, cun entusiasim e trasparence, ce che al sucêt ator e ce che al à voie di vê il Friûl fûr dal Friûl. O volaressin viodi tancj ponts di incuintri furlans tal Mont, incuintrâ mancul sorestants (presidents e delegazions) ma plui feminis e oms, fantatis e fantats, judâju e jessi judâts a fâ sù une identitât furlane plui vivarore, come la nestre bandiere!
Bon Nadâl a ducj voaltris/noaltris Furlans tal Mont, in taule bessôi, in famee o cui amîs mangjait e bevêt tipic furlan, e cussì la Patrie us somearà mancul lontane parcè che in cuasi dusinte stâts dal Mont o savarês che al sarà simpri cualchidun che al brindarà, al mangjarà e al fevelarà plui o mancul come voaltris!
Daniele Martina
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Brussels
Brussels (in francês Bruxelles, in olandês Brussel, par todesc Brüssel, par talian storic Brusselle) e je une aree metropolitane de Belgiche che a par centri il Comun di Bruxelles e le sô aree urbane, cun une popolazion di 2,6 milions di abitants.
Brussels e je un dai centri pui impuartants de Union Europeane, in cuant si cjatin tantis sô istituzions come il Consei european, le Commission europeane e parzialmenti ancje il Parlament european (la sede si cjate a Strasburc). A Evere si cjate il cuartîr generâl de NATO. A Brussels si cjate ancje il Comitât economic e sociâl e il Comitât des regjons.
Buine part de aree metropolitane e je aministrade de bande de regjon di Brusels-Capitâl, dividude in 19 comuns jenfri i cuâi il centri storic, il Comun di Brussels Ville de Bruxelles/Brussel-stad. Le citât al va fûr dai confins de regjon, tancj comuns de periferie che fasin part in maniere aministrative des Fiandris, son puests impuartants de citât. Jenfri i cûai Zaventem, l'aeropuart internazionâl, Kraainem, le stazion finâl de linie dai traspuarts, e Tervuren, il cuartîr residenziâl.
Le aree di Brussels je dividude in trê nivei :
- le aree centrale (geoperationaliseerde agglomeratie), cun 1 451 047 abitants al 1º zenâr 2008;
- i borcs (banlieue o buitenwijken), par un totâl di 1 831 496 abitants;
- l'hinterland (forensenwoonzone, o zone dai pendolârs), par un totâl di 2 676 701 abitants.
In tal 2014 Eurostat includeve 2.607.961 abitanti in te aree urbane funzionâl (functional urban area) di Brussels.


text:
SI FÂS PAR MÛT DI DÎ
Al è un vieri libri di Riedo Pup, in cheste edizion, plui facile di cjatâ, dal 1980, ma che al jere stât butât fûr des Grafichis Editoriâls Artistichis Pordenonesis za fa tal 1977, cuntune altre cuvierte. Al à une prefazion di Ottorino Burelli e cualchi dissen tal mieç di Paolo Zanussi. Al à pôc plui di 200 pagjinis e dentri a son 213 fra sprocs/batudis/pensîrs.
CE LIBRI ISAL?
Un libri fât di piçui componiments che a son cualchi volte une batude, cualchi altre une critiche (soredut di nature politiche) e cualchi altre une considerazion sui timps che a corevin e i fats di cronache, sedi taliane, sedi furlane. Si lei une vore a la svelte, stant che di spes i tocs a son fats di dôs o trê riis. Sot e je la traduzion par talian.
MA CE ISAL DENTRI DI PRECÎS?
Critiche politiche e sociâl, soredut. Puppo, simpri in maniere avonde garbade e simpri cun grande ironie, al tamese i fats politichis talians, il rapuart che il Stât talian al à cul Friûl e ancje il Friûl che al à ator, e che al scomence a cambiâ. La plui part dai sprocs a son sì batudis, ma mareosis. Si fevele dispes de coruzion, de DC, des stragjis, de italian dai agns ’70 che e somee vê pardabon pôc di bon. Cumò, plui di cualchi toc al è deventât vieri e al pues someâ scontât, ma a metilu intal sô contest storic, il libri al cjapê un val.ôr che al va plui innà de batude e al devent un spieli de epoche. In sumis, al è bon ancje par une analisi de societât taliane dai timps, viodude cui voi di un furlan critic e atent.
A CUI PUEDIAL PLASÊ?
A cui che al à gust di fâsi cualchi ridade cu la satire politiche e sociâl, a cui che al à voie di cognossi un scritôr che al à doprât la lenghe furlane in maniere curte ma une vore eficaç, a cui che al à gust di cognossi lis lidrîs de leterature curte furlane, che no je dome fate di narative.
DULÂ LU CJATIO?
Dificil. In rêt si cjatin copiis dopradis, ancje se no masse a bon presit. Ma lu si cjate ator pai puescj dai libris vieris e in diviersis bibliotechis, che si puedin sgarfâ midiant di chest sît.


text:
Furlan standard
Il furlan standard o coinè o lenghe comun oben furlan normalizât al è il model di lenghe scrite che al fâs di riferiment a la comunitât linguistiche furlane. Al ven de coinè leterarie e dal furlan dal Friûl centrâl cun cualchi diference. Il lessic al è plui siôr di chel dal Friûl centrâl parce che al cjape come sinonims dutis lis peraulis di chês altris varietâts che a mancjin tal Friûl di Mieç.
La varietât che invezit si fevele intun ciert lûc de Furlanie e ven clamade variant locâl.
La coinè leterarie[cambie | modifiche il codiç]
La coinè leterarie furlane e à une lungje tradizion e e je nassude almancul tal Sietcent, cuant che i scritôrs e i poetis furlans a àn cjolt tant che model des lôr oparis la lenghe doprade tes lirichis di Ermes di Colorêt (1622–1692). In coinè a àn poetât e scrit par esempli Pieri Çorut (1792–1867) da Lonzan dai Cuei, Luîs (1850–1908) e Zuan Gortan (1830–1912) de Cjargne, Gabriel Paciani di Cividât (1700–1793), Zuan Lurinçon (1884–1950) di Gardiscje e v.i.
Si pues dî che la coinè e je une vore dongje al furlan te sô varietât centrâl.
Grafie uficiâl e furlan standard[cambie | modifiche il codiç]
La grafie uficiâl decretade de Leç regjonâl numar 15 dal 1996 e permet di scrivi cualsisei varietât dal furlan, ma i ats publics, la toponomastiche e i documents scrits uficiâi a àn dut câs di doprâ la lenghe standard o normalizade. Dut câs lis oparis artistichis a continuin a jessi scritis sei in furlan standard sei tes variants locâls.
Diferencis fra furlan standard e furlan centrâl[cambie | modifiche il codiç]
Il furlan standard al fâs stât sul furlan centrâl. Al fâs però cualchi sielte diferente cjapade di altris varietâts di furlan, par esempli:
- Si dopre il ditonc ie al puest di chel ia, par esempli fier in standard al puest di fiar o ancje tiere al puest di tiare e v.i.
- Si dopre il vu al puest dal u al inizi di peraule, par esempli vueli o vueit al puest di ueli o ueit.
- Fra vocâls si met la i, par esempli si scrîf ploie al puest di ploe, voie al puest di voe o fertaie al puest di fertae.
Pronuncie de lenghe standard[cambie | modifiche il codiç]
Il furlan standard al è un model di doprâ tal scrit ma nol è un model di pronuncie. Par furlan no je une sole dizion juste ma dutis lis varietâts a àn la stesse dignitât. Lis peraulis a puedin jessi letis in mût diferent di chel che al è scrit e la stesse grafie ufiziâl, par mantignî une sô coerence di scriture, e fâs scrivi cualchi letare che no si à di lei.
Polemichis fra lenghe standard e varietâts[cambie | modifiche il codiç]
La adozion de lenghe comune tai scrits uficiâi e à vût oposizions ancje te comunitât furlane, soredut di bande di chei che, par vie che a fevelin une varietât locâl magari une vore diferent di chê centrâl, a àn pôre che la lôr varietât e vignedi copade di chê standard.
La lenghe cuviert[cambie | modifiche il codiç]
I favorevui a disin che la lenghe standard no à di sostituî lis variants locâls ma e à l'obietîf di deventâ la lenghe cuviert dai furlans, ven a stâi la lenghe di riferiment.
Tai ultins agns la funzion di lenghe cuviert e je stade fate dal talian che al è daûr planc planc a scjafoiâ il furlan in dôs manieris. Prin di dut cuntune schirie di prestits tes variants locâls ancje tal puest di peraulis che a saressin tal furlan comun (par esempli pisel al puest di cesaron), e po ancje cul cjapâ peraulis talianis gnovis cence adatâlis cuant che il furlan comun tant che lenghe cuviert al varès di creâ lui il neologjisim.
Par esempli se la lenghe cuviert e je il talian il neologjisim fotocopiatrice al ven cjapât sù cussì cemût che al è des variants locâls. Se la lenghe cuviert al è il furlan standard, invezit, il neologjisim al devente fotocopiadore e al pues jessi cjapât tant che fotocopiadora in dutis lis variants che par solit à finissin lis peraulis femininis cul -a.
Une altre funzion de lenghe cuviert e je chê di puartâ il lessic esclusîf di une variant in chês altris. Che si pensi par esempli al non di tantis plantis che si cjatin tes monts e che no si cjatin jù pe Basse, o a chei dai pes che no son presints in dutis lis varietâts.
Vôs leadis[cambie | modifiche il codiç]


text:
I media
Intai ultins vincj agns e je cressude, in tiermins cuantitatîfs e cualitatîfs, ancje la presince de lenghe furlane intai mieç di comunicazion. In chest contest al è ben fâ une distinzion tra media in lenghe furlane (o pe plui part in lenghe furlane) e media par talian là che a figurin ancje articui, pagjinis, rubrichis o programs par furlan.
Ae prime categorie a apartegnin la emitente radiofoniche Radio Onde Furlane, che dal 1980 e fâs informazion, comunicazion, culture e intratigniment par furlan par almancul il 70% de sô programazion, e il storic mensîl monolengâl di informazion La Patrie dal Friûl.
La radio, fint de sô fondazion, e je stade simpri «plui che une radio» – un laboratori di creativitât e un centri di agregazion e di promozion culturâl che e à influît in maniere significative e positive sul corpus e sul status de lenghe, no dome cu la ativitât radiofoniche, ma ancje cun produzions audiovisivis, editoriâls e musicâls, progjets televisîfs e multimediâls e iniziativis di linguistiche aplicade – e intai ultins vincj agns e à consolidât la sô posizion, in gracie ancje dal potenziament dal propri segnâl analogjic e soredut de sô presince in internet, tra sît, streaming, podcast e social media. Ancje La Patrie dal Friûl e à infuartît la sô presince inte comunitât furlane. Cun di plui e je presint in maniere significative in rêt e i corispuint la pagjine Facebook in lenghe furlane che e esist di plui timp.
Altris esperiencis di media fûr par fûr par furlan a son il periodic di informazion freepress Il Diari, dât fûr in diviersis formis tra il 2005 e il 2013, e la riviste par fruts Alc&cè!, distribuide in maniere periodiche intes scuelis in zonte dal setemanâl La Vita Cattolica.
Il disvilup di internet al à zovât ae difusion de lenghe furlane, cu la creazion di cetancj sîts, blogs, pagjinis e grups di Facebook.
Contignûts in lenghe furlane a son ancje disponibii, a ben che in cuantitât limitade, ancje in diviers mieçs di comunicazion par talian. Alc dal gjenar al sucêt ogni tant sul cuotidian principâl di chenti, Il Messaggero Veneto, là che timp indaûr si cjatave sù par jù une volte al mês une pagjine curade de Societât Filologjiche Furlane, e tant plui da râr su la edizion di Udin da Il Gazzettino, intant che nuie dal gjenar al sucêt su Il Piccolo, cuotidian triestin difondût ancje intal Friûl Orientâl e in part de Basse Furlane. E je plui siore la situazion dai media de Diocesi di Udin (Radio Spazio 103, cun cualchi program, e il setemanâl La Vita Cattolica, cu la Pagjine Furlane), dal setemanâl Il Friuli e de Voce Isontina, setemanâl diocesan di Gurize, che e propon une pagjine in furlan une volte al mês.
Tes emitentis televisivis locâls privadis la lenghe furlane si le cjate avonde pôc, fale intal câs di programs sostignûts di finanziaments publics (par esempli chel par fruts clamât Maman!), e e je presinte in maniere limitade – disot dal soiâr minim di ce che al è previodût de Leç 482/1999 e dal so regolament di atuazion e cence chês struturis organizativis e redazionâls che la concessionarie dal servizi public radiotelevisîf e garantìs par altris minorancis linguistichis – inte programazion regjonâl de Rai, cu la rubriche radiofoniche Vuê o fevelìn di… e cun cualchi episodiche propueste televisive.


text:
Chê dal 2009 e je stade la prime edizion di Bentornade Primevere; di cheste edizion al è stât realizât une video disponibil sul nestri canâl Youtube e che o podìn viodi ca sot. Si trate di un spetacul in cuatri suazis di poesiis, cjants, danzis e musichis furlanis par celebrâ la stagjon des rosis. Pensât e realizât dal Grup Folcloristic Pasian di Prât.
E àn presentât:
Luigina Degano
Roberto Miani
Raffaele Cian
Lorena D’Agostini
Giacomo Picco
Federica Pressacco
La component corâl da Grop direzude di Flaviano Miani e à cjantât:
Primevere di A.Zardini
Je tornade primevere di L.Garzoni
Serenade (a racuei) di A.Zardini
Ce biele lune di T.Marzuttini
La viarte di L. Garzoni
La orchestre dal Grop e à sunât:
Ajar di bon timp di G.Miani
Tic e tac di F.Miani
Cjiscjelane di F.Miani
Saltarel di F.Miani
I danzerins e àn balât:
Furlane
Ciclamin
Danze de viarte
Roseane
Danze de amicizie
Poesiis e contis:
La gnot d’avrîl di P.Zorutti (E.Puntel e R.Cuttini)
Flordicise di E.Fruch (D.Miani)
Rosespine di P.Michelini (F.Pressacco e F.Di Benedetto)
A une fantacine bionde di G.Marchetti (G.Miani)
Primavere par ducj di E.Driussi (E.Driussi)
Ripresis video e post produzion:
VideoClick Studio di F.Miani


text:
Vinars ai 10 di Jugn aes 17.45 e je state le ultime pontade di Maman! le prime trasmission televisive par fruts dute in marilenghe curade e realizade de ARLeF (la Agjenzie Regjonâl pe Lenghe Furlane) in colaborazion cun Telefriuli.
Ogni pontade e je dividude in diviersis rubrichis: e scomence simpri cognossint – dentri o fûr de cjasute di Daria Miani (la presentadore) e dal so gjatut Vigji – ospits diferents, ven a stâi cjantants, atôrs, scritôrs, cogos, mâcs, gjornaliscj, musiciscj e tancj altris personaçs dal Friûl. Dopo, un daûr chel altri: il zûc pai frutins a cjase, tirât fûr dal gjornalut Alc&Cè, i cartons animâts di Omenuts dulà che i pipinots a vivin esperiencis straordenariis fevelant par furlan, la rubriche 99 Peraulis par imparâ peraulis in diviersis lenghis, e un mût di dî o un proverbi. Cun di plui, si puedin scoltâ diviersis storiis tal cjanton A ogni frut il so librut e une volte al mês e je ancje la rubriche di Mastercogo, par imparâ a cusinâ tantis robutis buinis. Tal cjanton de pueste eletroniche, invezit, si puedin viodi videos dulà che ducj i fruts che a vuelin a puedin recitâ contis, filastrocjis o barzaletis in lenghe furlane e vignî fûr in television. Par finî, tal cjanton Cressi cun plui lenghis, si puedin viodi curtis intervistis che a promovin il plurilinguisim te infanzie.
Par organizâ ce fâ in ogni pontade. Daria si cjatave prime cun ogni invidât te sede Arlef par pensâ insiemi l’argoment di tratâ; po dopo, a cjase, e butave jù i dialics, ideant simpri argoments gnûfs e si confrontave cul grup di lavôr de Arlef: il regjist di Telefriuli Luca Fornasiero, Priscilla De Agostini e Linda Picco che si ocupin de supervision linguistiche e dal coordenament dal progjet.
Al è stât ancje util par Daria, tant che mestre de scuele de infanzie, mostrâ lis pontadis ai siei arlêfs e osservâ cun atenzion cuâi che a jerin i argoments o i temis che ur plasevin di plui o che ju fasevin plui divertî. Cun di plui, nus à dite che no à podût fâ di mancul di cjapâ ispirazion dal program che e à simpri seguît cun tante amirazion, di piçule insù, ven a stâi L’Albero Azzurro, e altris format che si cjatin in rêt, e che e je stade contentone de libertât di impostâ pontadis e ideis su la fonde ancje des sôs passions.
Cheste edizion e je une vore plasude a la int e ai fruts, la int e ferme Daria pe strade, i fruts le cognossin e si visin di jê: e no sal spietave propit! Cun di plui, di Zenâr fin cumò, a son rivadis a passe 11.000 lis visualizazions su Youtube, cun numars che a incressin di setemane in setemane: al è dal sigûr un grant segnâl che il program al à plasût, e chest lu confermin ancje i dâts de emitente televisive.
Le seconde edizion che e partirà cul gnûf an scolastic varaie cualchi novitât in plui? La ARLef e dut il staff de redazion a son daûr a pensâ a une gnove stagjon ma… no nus anticipin nuie, clâr! Par cumò a invidin ducj i fruts a viodi lis replichis su Telefriuli, che a laran in onde vie pal Istât e a ricuardin di mandâ ae redazion (maman@tvstar.con) un lôr filmât dut par furlan par viodisi in onde cu la gnove edizion.
di Sara Palluello


text:
“Chi si trate di fâ fevelâ la int. No simpri i solits trombons e, lu dîs cence problemis, tra i trombons mi met ancje jo!”. Il president de provincie di Udin, Pieri Fontanini, al bute la sô idee pal gnûf cicli di “Contile juste”, che – insome – e varà di jessi in struc: “plui int comun, mancul politics”.
Il program televisîf di aprofondiment produsût dal ent di Palaç Belgrât e finanziât di chest, ancje cul contribût de Bancje Unicredit, al torne daspò cualchi mês di pause e al larà indevant fin ae fin dal 2012.
“Chestis trasmissions – al zonte – a contin gnovis dal Friûl e sul Friûl; lis fasìn propit cu la funzion di dâ vôs in marilenghe, braurôs di fevelâle. E po, la nestre tiere e je plene di personaçs che magari no ducj a cognossin, e che a àn storiis, ideis, robis di condividi. Personaçs interessants dai nestris paîs, che al è just dâur visibilitât. Si trate di cirî e di contâ chês storiis che a meretin di jessi contadis”.
Confermade la formule “svelte” dal program. Il formât al darà spazi a trê / cuatri gnovis par volte, cun intervistis e scandais. “L’obietîf al è propit chel di valorizâ lis bielecis dal Friûl: no dome chês dal ambient, dal paisaç, ma soredut chês des “ideis”. O sin siôrs di progjetualitâts che, dispès, no son valorizadis. Cussì, cun chest piçul spazi, o cirìn tal stes timp di promovi e di pupilâ la lenghe e la culture furlane”.
“Contile juste”, realizât dut in marilenghe, al cjape dentri realtâts e vicendis de Patrie. Diviers i temis tocjâts e spiegâts denant des telecjamaris: sanitât, economie, lavôr, turisim, ambient, tradizions e timp libar. In prin plan, ancje lis ativitâts dal ent di aree vaste, cun iniziativis tai diviers setôrs di competence.
A trasmeti il program, trê televisions locâls: Telefriuli, Telepordenone e Free tv. Chestis ultimis dôs a pandin il lôr segnâl ancje tal Venit, cuvierzint chê fasse confinarie considerade dentri dal Friûl storic.
L’apontament al è su Telefriuli, ogni sabide aes 7.45 sot sere e, in repliche, la domenie aes 9.30 di sere. Su Telepordenone: ogni sabide aes 9,15 di sere e, in repliche, la domenie aes 1.05 daspò misdì. Su Free, invezit, il tg de provincie al sarà trasmetût di vinars di sere, aes 7.35, e in repliche aes 9, e la buinore de sabide, aes 7.37 e aes 12.15. La trasmission e sarà disponibile, in streaming, sul web e duncje potenzialmentri visibile in ogni part dal mont: clicant te home page dal sît istituzionâl – www.provincia.udine.it – si cjate il colegament di acès. Te fin di setemane, viodudis ancje lis fassis oraris ocupadis in palinsest, al sarà cuasi impussibil, par cui che al è devant de television, no brincâlu. Si ben che al sedi trasmetût bielzà sui canâi plui seguîts, la robe che e à sodisfat il president Fontanini al è che “ancjemò altris emitentis nus àn contatâts par vê il program e trasmetilu. E chest nus fâs plasê: al vûl dî che o vin fat e che o stin fasint un prodot ricognossibil, che la int e viôt vulintîr e che lis nestris televisions a àn gust di trasmeti”. ■
OSCAR PUNTEL
TAL ETERE. La gnove stagjon di “Contile Juste”............
“Chi si trate di fâ fevelâ la int. No simpri i solits trombons e, lu dîs cence problemis, tra i trombons mi met ancje jo!”. Il president de provincie di Udin, Pieri Fontanini, al bute la sô idee pal gnûf cicli di “Contile juste”, che – insome – e varà di jessi in struc: “plui int comun, mancul politics”.


text:
14 aprile 2006
Il vin blanc: cemût clamâlu?
Ancje chei che no bevin vin, al è probabil che a vedin sintût a fevelâ de cuestion che il Friûl al à in pîts cu la nazion de Ongjarie in mert ae denominazion dal vin Tocai. Stant ancje a ce che e à decidût la Comunitât Europeane, chi di nô si varà di gambiâ non al vin. Par viodi di cjatâ fur une propueste acetabile si son scomodât in tancj e al pâr che si sedi dongje de soluzion. Ma cualchidun nol mole e al propon un scandai. Lait a dî la vuestre achì...
Nessun commento:
Iscriviti a: Commenti sul post (Atom)


text:
Un plan di ristruturazion di Poste Italiane al previôt intal teritori cjargnel – ma no dome – une «spedade» dai siei presidis, sierant cualchi ufici periferic che al è calcolât no plui reditizi. Su cheste cuistion, a son stadis racueltis tantis firmis di citadins contraris e mandadis in Regjon par che li si cjapàs une posizion fuarte, ma al pâr cence l’efiet desiderât.
Dibant dî che, massime tes localitâts plui disasiadis ,«la pueste» e à une funzion essenziâl massime pes personis anzianis, e chel dai uficis postâi al è un dai ultins presidis sociâi restâts dopo che a son stadis seradis scuelis, glesiis, ambulatoris cun miedis di base sdopleâts di une valade a di chê altre, tais tai colegaments publics, e fermìnsi culì. A Poste S.p.a. (Societât par azions, come la «gnove aghe» di Cjargne, dulà che dome trê comuns a àn vût il coragjo di oponisi ae privatizazion), si sugjerìs, tal câs che e vueli meti in vore il so proposit, di indotâsi di campers e di rivâ almancul doi viaçs par setemane tes localitâts plui piçulis, dant ducj i servizis di un ufici postâl fis: in cheste maniere, si butaressin jù i coscj e si garantirès il servizi. E po, nol è pussibil che propit tal mieç di une crisi economiche cence precedents si colpissin lis realtâts plui debulis. Piçule parentesi: cualchidun che mi disi cuant mai che la Cjargne e vedi vudis «vacjis grassis»… Parcè, prime di cheste crisi jerie par câs bondance? Sierade la parentesi. Bondance di promessis, chês sì, di bande di politicants, cualchi «contentut» ogni tant e nuie di plui. Anzit, la politiche miôr e je stade chê di gjavâ, di mût che la Cjargne e restàs dal dut dispueade. I cjargnei a àn lassât fâ a schene plete, lassantsi «freâ» di sot il nâs la lôr vere anime politiche – la Comunitât montane – cence bati cei. Par dî il vêr, al è stât un «zîr in tont», ma plui folcloristic che di proteste: chi al coventarès ben altri. Il prossim mês la caravane dal Zîr di Italie – cun dâur i mass media – e passarà pes nestris stradis, il sflandôr de nature e platarà i mâi di une tiere lassade bessole. L’auguri al è che almancul un cartel al «feveli» e al puarti ae atenzion gjenerâl il malstâ culturâl, istituzionâl e sociâl li che e je colade cence vê colpe. Al è impuartant fâsi sintî. Un amì di Fors Disot mi à dit, l’istât passât: «Ae fin, in Cjargne al restarà dome il campionât cjargnel di balon». Clâr, i ribatarès, no par nuie li al è il guvier in lûc.
DINO TEMIL
ATUALITÂT. I mâi no vegnin di bessôi............
Un plan di ristruturazion di Poste Italiane al previôt intal teritori cjargnel – ma no dome – une «spedade» dai siei presidis, sierant cualchi ufici periferic che al è calcolât no plui reditizi. Su cheste cuistion, a son stadis racueltis tantis firmis di citadins contraris e mandadis in Regjon par che li si cjapàs une posizion fuarte, ma al pâr cence l’efiet desiderât.


text:
«Al varès vût ancjemò pagjinis straordenariis di scrivi par contâ il Friûl che fin cumò nissun al è stât bon di contâ. E par chest al è un pecjât dopli che al sedi mancjât»: peraule di Flavio Santi, scritôr ma ancje docent universitari e critic, che al à mot i prins pas di poete in chê farie di talents che e fo La barca di Babele, golaine poetiche origjinâl direte di Pierluigi adun cun Ivan Crico pal Circul Menocchio di Montreâl.
Propit Crico si vise di chê esperience: «Pierluigi al è stât par ducj nô un cataclisme pacjific, che nus à judât a esplorâ une dimension no cognossude. O scrivevin par talian, furlan, bisiac, triestin: e chê e fo une des realtâts plui significativis pe culture regjonâl di in chê volte». Baste cjalâ i nons di chei che a àn scrit par cheste golaine: Alberto Garlini, Vincenzo Della Mea, Mario Benedetti, Gian Mario Villalta, Novella Cantarutti, Nelvia Di Monte, Umberto Valentinis, Giacomo Vit e po Ida Vallerugo e Flavio Santi. Che al fevele di Cappello come dal “Usain Bolt de nestre leterature”, e no dome pes poesiis ma ancje pes pagjinis di prose: «Cemût che al conte lui, il taramot in Questa libertà no lu à mai contât nissun. Une straordenarie dimostrazion che Pierluigi intai agns a vignî al sarès stât bon di regalânus di sigûr il grant romanç che al Friûl i mancje».
Al cres ancjemò di plui il corot di chei che lu àn cognossût e a àn viodût trop che – ancje cun dutis lis dificoltâts che l’incident i veve lassât – la sô poesie e je stade buine di dismovi intai letôrs e intai siei coleghis.
Il bisiac Ivan Crico, par esempli, al conte che «A Pierluigi la vite i veve gjavât dut, ma no la vôs par cjantâle. Cence mai cedi aes lamentazions. Anzit, cirint di cjalâ cui voi di un frutin la essence plui fonde dal misteri de vite, cun tante voie di maraveâsi dai siei miracui e tradusiju in peraulis e sunôrs bogns di deventâ musiche». Musiche come la version di Inniò che Alice e à fat juste in timp a puartâ ai Colonos chest Istât: e no varès mai pensât che chel stes toc al sarès coventât juste doi mês dopo pal so funerâl.
✒ Walter Tomada
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Al scjât ai 13 di Setembar il tiermin par partecipâ a la VIII dal Concors par Tescj Cinematografics in Lenghe Furlane inmaneât dal Centri di Espressions Cinematografichis (www.cecudine.org) di Udin.
Il concors al à chê di prudelâ la scriture di storiis par films e senegjaturis, di articui di critiche e di saçs cinematografics par furlan, deventant cussì une palestre par autôrs e critics di cine.
Al sarà dividût in cuatri sezions: sezion a) dedicade aes senegjaturis; sezion b) dedicate aes storiis par film; sezion c) dedicade ai articui di critiche e sezion d) dedicade ai saçs sul cine.
La jurie che e varà di esaminâ i tescj che a parteciparan, li che no crodi valevul nissun dai lavôrs presentâts, e pues decidi di no dâ cualchidun o nissun dai premis previodûts.
Lis voris premiadis a vignaran publicadis su la riviste anuâl di cine Segnâi di lûs. Dut câs, a podaran vignî publicadis su la stesse riviste ancje chês segnaladis e chês judicadis plui interessantis, tal stes an o in agns seguitîfs.
A son ametûts in concors dome i lavôrs in lenghe furlane, scrits di un o plui autôrs. Lis senegjaturis a àn di jessi scritis in furlan comun e inte grafie uficiâl pes parts tecnichis e descritivis (a son ametudis lis varietâts pes parts dialogadis simpri tal rispiet de grafie uficiâl).
Lis storiis par film, i articui critics e i saçs a varan di jessi scrits in furlan comun e inte grafie uficiâl.
Ogni concorent o grup di concorents al pues partecipâ dome cuntun lavôr par ogni sezion.
Par vê plui informazions, si pues contatâ il Cec in vie Vilalte a Udin, telefonant al numar 0432 299545.
REDAZION
CULTURE – Scrivi di cine............
Al scjât ai 13 di Setembar il tiermin par partecipâ a la VIII dal Concors par Tescj Cinematografics in Lenghe Furlane inmaneât dal Centri di Espressions Cinematografichis (www.cecudine.org) di Udin.


text:
Facebook tai ultins timps lu piturin in crisi, ancje se al reste il social network plui doprât. Il scandul Cambridge Analytica, la jessude dai zovins, lis fake news, i account fals e lis gnovis regulis su la privacy lu fasin someâ cul flât a grops. Ma al reste simpri une biele vetrine, li che nol è facil fâsi viodi. Par chest il risultât che o vin rivât a vê al è impuartanton: a son in 20.000 chei che a àn metût il like (ven a stâi «mi plâs») su la pagjine Facebook de nestre riviste. Il numar al è ancjemò plui impuartant se si calcole che i contignûts a son ducj par furlan.
Un grant contribût, duncje, a cirî di “alenâ” i furlans a lei te lôr marilenghe, che si sa che no je une robe ni facil, ni scontade, par vie che une scuele che e insegni la nestre lenghe le spietìn di agnorums e e à ancjemò di rivâ. Lis 20.000 adesions nus metin ancje fra i prins fra i mieçs di comunicazion regjonâi presints su Facebook. Nô o doprìn chest imprest par difondi la nestre riviste e par vê un rapuart plui diret cui nestris letôrs.
Ma cui sono chei che nus seguissin su chest social? Lin a viodi cualchi cifre a proposit dai iscrits ae pagjine. O vin fat il confront di cuant che o jerin a 5.000 iscrits, tal 2015. La percentuâl di feminis e oms e je in pratiche compagne: 51% cuintri 49%. A pet dal totâl des personis su Facebook, però, (54% oms, 46% feminis) o vin plui sioris, e nus fâs un grum di plasê.
La etât plui rapresentade e je chê dai 45 ai 54 agns (11% dal totâl), un tic plui vecje dal 2015, subit dopo chei di 34-44 e di 25-34 cul 10% parom.
L’84% al ven de Italie, ma o vin ancje tancj letôrs di difûr dai confins statâi. Cui vegnial dopo de Italie? Si conferme prime la Argjentine (3% dai iscrits), un lûc li che a son lâts in tancj furlans, pôc dopo la France, un tic stacâts Stâts Unîts, Canadà e Australie che a àn superade la Svuizare, che une volte e jere tierce jê. Pôc dopo, ancje la Belgjiche che une volte e jere plui indevant in classifiche.
Fevelant de divignince, par chel che al inten lis citâts, Udin al è prin di un biel toc: il 10%. Si conferme secont Milan (2,5%). In tierce posizion al ven sù Triest (1,6%) al puest di Rome. Dôs citâts forestis, si podarès dî par fâ une batude. Tiercis a pari merit Rome e Pordenon, e dopo Gurize, Codroip, Glemone, Tumieç (0,9%)…
Par finî, un salût a chei che nus seguissin de Indie. A son 7: mandi! ❚
Dree Venier
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Pordenon al à pôre de invasion. Dai imigrâts? No, di chei di Udin… Le àn clamade “anession” i sorestants “made in Pn”, la decision di Rome di fondi lis dôs Cjamaris di Cumierç di ca e di là da l’Aghe. Une leç sbaliade, une falope di chês nassudis intor de riforme istituzionâl che il Guvier Renzi al voleve fa buine e che i talians a àn refudade votant cuintri ai 4 di Dicembar passat. Ma se la leç che e veve di cambiâ la Costituzion e je muarte in che volte, cheste altre norme di “semplificazion” no: e va indevant istès, metint cuintri teritoris fradis come chei di Udin e Pordenon e lant a stiçâ un marum che cierts ambients “vip” dal Friûl Ocidentâl no àn mai platât.
La tesi de “intelighenzie” sul Noncel e je che l’acorpament des dôs Cciaa al puartarès indaûr la linie dal timp di passe 50 agns, prin che e nassès la Provincie di Pordenon. Lant daur di cheste fantasiose teorie, chei di Udin a saressin cussì influents di vê fat buine une norme valide a nivel talian, ma studiade di pueste par gloti Pordenon. Purtrop il mandant dal “sassinament” nol è Udin ma chel Renzi che i imprendidôrs di Unindustria e Cciaa Pn a àn sostignût cun fuarce cuant che al domandave il Sì al referendum. Cence rindisi cont che il centralisim a Rome al dispon normis che a somein sveltî lis robis, ma intant a copin lis specificitâts dai teritoris. La realtât e je che l’uniche reson par tignî in pîts une Cjamare di Cumierç no varès di jessi la cuantitât di impresis sociis, ma la sô eficience: e chê di Pordenon e funzione une vore ben.
Dut cas il fat di berlâ a une fantomatiche anession al è sintomatic: al è plui facil cjatâ il nemì e il pericul subit dongje di te, pluitost che la a cirilu alì che al è pardabon. E cussì a Pordenon a cjalin cun favôr al Venit (l’acorpament cun Trevîs lu fasaressin vulintîr, a sintî lôr) e si metin dongje a nivel di costrutôrs parfin cun Triest. L’impuartant pai sorestants al è sfrancjâsi de idee di jessi furlans: ma al sarès ben che i citadins di Pordenon a capissin che il zuc di dividisi al è une vore pericolôs, par ducj.
di Walter Tomada


text:
O crôt che la prime pagjine di chest numar e sedi une vore clare. Se cualchidun al fasarà fente di no capîle, al è in malefede. Il dissen al è la riproduzion di une des fotos plui cognossudis des manifestazions pe Universitât dal Friûl. Daûr di chê zovine, di chei zovins a jerin lis sperancis, il sumiâsi no dome di chê gjenerazion, ma di chês prime di jê e di chês che a saressin vignudis daûr. E par chest il tradiment al è ancjemò piês, plui pesant. In tancj a vevin dit che e sarès lade cussì, fin des primis peraulis di colaborazion cu la Universitât di Triest, cuant che cu la scuse dai pôcs bêçs, si à scomeçât a meti dongie programs e dotorâts. Ancje jo o crodevi che in cualchi maniere si podeve tratâ su alc, ma tignî fer il timon de autonomie. Ce falope. Lis primis declarazions de gnove direzion di Udin, nus vierzin i voi: al comande Triest, dut il rest a son bufulis.
Il prosim obietîf al sarà Midisine, po dopo ur tocjarà a chês altris facoltâts che a somearan “doplons”. E vie indenant. Scometìno che si clamarà “Università regionale del FriuliVeneziaGiulia”? (par talian e guai a vê iniments tratuts… )
Triest le fâs di paron, sostignût de sô borghesie, che e à simpri viodût il Friul tant che la sô braide, un teritori di doprâ se al covente.
E a cui che al dîs che cheste e je une vision aretrade, di cjampanîl, de realtât e de storie, si à di scomençâ a vê il coragio di rispuindi: la veretat e je che noaltris furlans no vin voie di stâ sot di Triest. La cuistion e je di une semplicitât uniche: o sin diviers e o volìn vê une nestre pussibilitât di lâ indenant di bessôi.
La ultime mascare e je colade, il statût compromissori di cheste Regjon nol esist plui: a Triest, e a chei che a pensin di organizâ il teritori a so vantaç, cu la propueste di riorganizazion aministrative e il tai des provinciis furlanis, no ur interesse plui la mediazion. Triest al zuie sporc e cence presonîrs.
Al somee di doprâ une peraulone, ma chest si clame imperialisim dulà che si cîr di concentrâ il podê intun centri ugnul e ator dome struturis decentradis cence nissune pussibilitât di contâ alc.
Un procès democratic lu clamin, indulà che la democrazie e je chê di gjavâ il dirit al popul furlan, di Gurize a Udin, a Pordenon, di sielzi la sô strade ancje istituzionâl.
Cu la scuse de talianitât, dai confins, po dopo de vuere a àn dât a Triest la pussibilitât di jessi cjâflûc de Regjon, cuintri di ogni logjiche storiche e gjeografiche. Cumò no baste plui nancje chê.
A scuegnis vê ancje i uficis, i dipendents, la autoritât su ce che al jere vanzât al Friûl.
Al à di jessi dome Triest che al comande, cun chei cuatri sturnei di sindics furlans a sbassâ il cjâf di front dal siôr, te ilusion di podêsi sentâ in taule cul paron di cjase.
A spietin il vidiel, no varan nancje i vues pal cjan.
Ma chest al è il destin di ducj chei che a tradissin il Friûl. ❚
Dree Valcic
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Se al è un puest in Friûl dulà che la culture e je a fevele libare, dulà che si puedin viodi il miôr di poesie, art, sience e filosofie declinadis in marilenghe, chest al è il curtîl dai Colonos. Ancje chest an Avostanis, la rassegne d’Istât dal agriturisim di Vilecjace, e à riclamât nons di alt nivel dal panorame culturâl e artistic internazionâl. Dut cun pôcs bêcs e tant cerviel. Sì, parcè che i Colonos no son un «event» che si sglonfe e magari al tire dongje int une volte sole intun grant scjas di atenzion mediatiche, ma daspò nol lasse nuie di sé. A son un progjet: clâr tes ideis, definît tai siei cunfins, ambiziôs tai siei intindiments, che a son chei di meti dongje i ferments plui gnûfs de culture furlane, miôr se fate par furlan, cun tocs de plui evolude critiche filosofiche e sociâl sui timps che o vivìn. Il dut cuinçât cun spetacui e mostris, instalazions e musiche. Art totâl, le varessin clamade i futuriscj: ma no je dome art, al è un resonament globâl sul mont di vuê. Une societât dulà che fevelâ di «nuie di masse» (chest al jere il titul de rassegne di chest an) al è za fâ une forme di resistence viers dal pinsîr dominant, lant viers une dimension di «resistence umane» ai detams de globalizazion e dal consumisim.
Nuie di masse_ «Nuie di masse» inte societât di vuê al è un principi rivoluzionari, parcè che – tant che al à spiegât Philippe Daverio, il critic d’art e polemist che al condûs la trasmission «Passepartout» su Rai 3 – il sisteme dal cumierç mondiâl al è fondât sul stràs. Pacs e pacuts par imbalâ ogni robe – machinis di rotamâ ogni trê agns par fâ cressi il Prodot Interni Lort: cheste e je la realtât che si cjatìn devant e che dut câs la riflession filosofiche di grancj pensadôrs tant che Serge Latouche e smire a cambiâ in profonditât.
La cuistion dal mudament antropologjic e je une vore impuartante te economie de manifestazion: in cheste edizion e je stade frontade in plui ocasions. Il prin incuintri che le à tamesade al è stât «Un cataclismi antropologjic» cun Gigi Dall’Aglio e Francesco Geremia, fondât sul valôr di une profezie comun che e je stade puartade indevant di doi grancj furlans dal passât, Pasolini e David Maria Turoldo. Ducj i doi a fasevin atenzion massime al destin dai ultims e la lôr riflession e faseve viodi za tai agns ‘60 la grande contradizion jenfri ricjece di sachete e puaretât dal spirt. Simpri di contrast fra la miserie di îr e il benstâ di cumò al à fevelât Gian Paolo Gri inte sô riflession «La cjoche dal pan»: ven a stâi la pierdite di sens che la societât furlane e à vût daspò che il nivel di vite al è cressût dibot. La int daspò dal boom economic e soredut dal taramot e à dispierdût secui di cussience identitarie, di savê stâ al mont, di rapuart armonic cu la nature. E dut chest al è piês di une cjoche triste; parcè che di une cjoche di vin si torne di cà, de cjoche dal pan no si vuarìs.
La crisi de culture_ A mancul che une crisi penze tant che chê che o stin vivint no nus fasi tornâ savis. «La prime conseguence de crisi a son i tais barbars ae culture – nus spieghe il diretôr artistic Federico Rossi – che a metaran in zenoli un grum di realtâts di chest setôr». Une situazion che ancjemò no tocje i Colonos «parcè che o vin sponsors che ancjemò nus judin a crodi tal avignî ancje cun finanziaments publics ridots a mieçs. E la int chest an e je cressude invezit di calâ, tant che magari cussì no al è sucedût inaltrò». Il vêr probleme no son i bêçs ma lis ideis e l’afiet dal public: «viers dal 2000 – si vise Federico – o vin vût cualchi anade dulà che il preseament de int e la cualitât des propuestis si jerin un pôc sbassâts. Chê e je stade la nestre piçule crisi. Ma il nestri public d’in chê volte al è plen di atenzion e amôr pes nestris iniziativis». Iniziativis che, metint dongje Ida Vallerugo e Sergio Cecotti, Daverio e Gri cui plui impuartants artiscj furlans (Teatro Incerto , Stefano Montello, Ermes Ghirardini, Giovanni Maier) a continuin a jessi la scune des ideis plui gnovis di chel Friûl che al vûl cressi inte sô cussience critiche.
Walter Tomada
ATUALITÂT – Avostanis 2010: nuie di masse e tant di plui............
Se al è un puest in Friûl dulà che la culture e je a fevele libare, dulà che si puedin viodi il miôr di poesie, art, sience e filosofie declinadis in marilenghe, chest al è il curtîl dai Colonos. Ancje chest an Avostanis, la rassegne d’Istât dal agriturisim di Vilecjace, e à riclamât nons di alt nivel dal panorame culturâl e artistic internazionâl. Dut cun pôcs bêcs e tant cerviel. Sì, parcè che i Colonos no son un «event» che si sglonfe e magari al tire dongje int une volte sole intun grant scjas di atenzion mediatiche, ma daspò nol lasse nuie di sé. A son un progjet: clâr tes ideis, definît tai siei cunfins, ambiziôs tai siei intindiments, che a son chei di meti dongje i ferments plui gnûfs de culture furlane, miôr se fate par furlan, cun tocs de plui evolude critiche filosofiche e sociâl sui timps che o vivìn. Il dut cuinçât cun spetacui e mostris, instalazions e musiche. Art totâl, le varessin clamade i futuriscj: ma no je dome art, al è un resonament globâl sul mont di vuê. Une societât dulà che fevelâ di «nuie di masse» (chest al jere il titul de rassegne di chest an) al è za fâ une forme di resistence viers dal pinsîr dominant, lant viers une dimension di «resistence umane» ai detams de globalizazion e dal consumisim.


text:
Contest: Aziende taliane in logade in F-VJ, ative di 25 agns, setôr mecanic leât a realizazion di machinis e implants pe depurazion des Aghis. Faturât > 15 Mln €, di chescj 60 % tal forest, numar dipendents > 40.
Probleme
La aziende e invistìs ogni an plui dal 15% di faturât in R&D cence vê vût mai acès a finanziaments. E decît di partecipâ a un progjet di Contribût de Comunitât Europeane che e cjape dentri 10 aziendis e finanziât intal ambit di: FP5-GROWTH. Il progjet al tocje la difese dal ambient naturâl cul recupar di centenârs di miârs di m3 di aghe che a vegnin di implants di tratament des aghis des oficinis di placadure de CE che a gjenerin refudums tossics dificii di individuâ e di cuantificâ. L'obietîf de propueste al è di rivâ a "refudums licuits zero" sul sît, disvilupant e validant tecnichis di ricicli e di purificazion dai efluents. La inovazion si inserìs intal procès di R&D de societât e e ven prime dal ricicli de aghe recuperade. La aziende no individue tal so organigram un manager just stâi daûr al progjet. Il progjet al vâl pe aziende € 400.000 di contribût.
Soluzion proponude
- Temporary Management cun plan di lavôr struturât.
- Partecipazion ai meeting operant in lenghe (inglês/francês) cui Partner dal progjet sedi dongje lis sedis des aziendis partecipantis che dongje la Sede de Comunitât Europeane a Brussel.
- Assistence inte realizazion e inte predisposizion de domande di contribût cun:
- Assistence inte compilazion de domande.
- Assistence inte predisposizion dal progjet, sedi inte part descritive che in chê economiche.
- Presentazion de domande di contribût daûr des modalitâts previodudis.
- Assistence inte eventuâl documentazion integrative domandade.
- Assistence pe rindicontazion dal progjet cun chestis ativitâts:
- Supuart inte impostazion iniziâl.
- Verifiche de coretece de rindicontazion.
- Assistence inte eventuâl documentazion integrative.
Timing
12 mês a timp parziâl.
Risultâts otignûts
- Contribût di € 400.000.
- Creazion e sfrutament des sinergjiis cu lis 10 aziendis partner dal progjet.
- Inviadis lis basis par un secont contribût comunitari.
- Organizazion e coordenament di colaboradôrs esternis e internis che a partecipin al progjet.


text:
Fiestis dal patron dai agns Setante, lis sunadis dal Trio Pakai, manifestazions sportivis dai agns Otante, garis di schi e cenis dai donadôrs di sanc. «Dulà che a son plui chei che a son aromai muarts, che no chei che a son vîfs», al spieghe il president. «Ma che a van come il pan. Mi clamin al telefon, a passin in negozi par dîmi ce biel, mostre ancjemò». Podê dal amarcord. Tite Muser, la anime, president e fact totum di Telealtobût, lu fâs soredut pe int. Il so archivi? Miârs di documents visîfs, di bobinis in VHS, intassadis. Personaçs e animis che a àn segnât il paîs. «I politics de Cjargne? Dulà crodêso che a vedin imparât a stâ in television, a cjacarâ denant di une telecjamare. Chi di me, ve!», al conte cun braure.
Telealtobût e vîf di volontariât e di cualchi contribût pal furlan, che dispès al covente juste par cuvierzi lis spesis. «Sul imprin, cuant che o vin scomençât, nô o fasevin dut par cjargnel. E ducj nus cjapavin pal nâs. Po, cuant che e je rivade la leç, ducj a àn començât a corinus daûr».
La emitent e trasmet sul cjanâl 63 dal digjitâl terestri: e je une tv “di comunitât”, nassude tal 1982, cul non di “Telecente” come il borc di Paluce dulà che a son i studis. Cuasi trente agns di storie. Tra alts e bas, clâr. Tra moments di glorie e di paltan. L’ultin colp bas e je stade la vicende dal digjitâl: prime dal switch off e trasmeteve su dut il Cjanâl di Sant Pieri, di Tamau a Tumieç. Daspò il passaç, i coscj elevâts par convertî i puints di trasmission no àn permetût di garantî la stesse cuvierzidure. Insome, cui bêçs a disposizion si è comprât dome un ripetitôr che al rive adore di mandâ il segnâl su Sudri, Çurçuvint, Zuviel, Trep e Tausie. “Cetantis riunions fatis in Comunitât montane de Cjargne, par viodi di chest digjitâl! Tantis promessis, ma chi nol rive dongje nuie”, al spieghe Muser. Par convertî ducj e undis i implants analogjics che al veve prime, a coventaressin 100 mil euros. Masse. “I unics investiments che o rivi adore di improntâ a saran par rivâ a Tamau e Cleulis e po a Cjabie, chi di cualchi mês”, al dîs Muser. Screât ancje il sît internet www.telealtobut.com, insiorât di filmâts. «Ancje se lis dificoltâts no mancjin, mai molìn, mai molarìn» al dîs il president di Tab. «Parcè che il nestri sproc al è “Telealtobût, e ven prime di dut».
REDAZION
CULTURE – Telealtobût prime di dut............
Fiestis dal patron dai agns Setante, lis sunadis dal Trio Pakai, manifestazions sportivis dai agns Otante, garis di schi e cenis dai donadôrs di sanc. «Dulà che a son plui chei che a son aromai muarts, che no chei che a son vîfs», al spieghe il president. «Ma che a van come il pan. Mi clamin al telefon, a passin in negozi par dîmi ce biel, mostre ancjemò». Podê dal amarcord. Tite Muser, la anime, president e fact totum di Telealtobût, lu fâs soredut pe int. Il so archivi? Miârs di documents visîfs, di bobinis in VHS, intassadis. Personaçs e animis che a àn segnât il paîs. «I politics de Cjargne? Dulà crodêso che a vedin imparât a stâ in television, a cjacarâ denant di une telecjamare. Chi di me, ve!», al conte cun braure.


text:
Agnul al jere a pene dismot e al cjalave fȗr dal barcon chȇ maravee, al veve vȗt daurman un pinsȋr. “Cheste biele zornade o vuei passȃle cu la mȇ ninine, par fȃ un biel zȋr cu la moto ator pal Friȗl.”
La sȏ ninine si clamave – Catarine – ma par lui e jere la ninine e cussì par plui le clamave. Jȇ e jere une vore speciȃl, i plaseve tant pal so mȗt di jessi, frute e femine tal stes timp, e jere la sȏ vite, un tocut di stele tal vivi di ogni dì che lu faseve sintȋ lizȇr ancje cuant che alc i pesave.
Catarine e jere za pronte in spiete denant dal porton di cjase. A viodilu i bateve il cȗr e cu la man di lontan lu saludave. Jȇ no saveve ancjemò là che Agnul al jere diret, i veve dit che e sarès stade une sorprese, une biele sorprese.
“Tu ȃs di fidȃti, ti puarti intun lȗc magjic, tune valade incantesemade.”
Lui al jere propit il so “Agnul”, ingrampade intor de sȏ vite e sintive la sȏ fuarce, il so vigȏr di zovin fuart e san e su la sȏ moto i pareve di svolȃ, e sarès lade ancje insom dal marimont cun lui. Si lassave menȃ curiose di cognossi chel puest speciȃl.
A jerin rivȃts tun biel paȋs, ai pȋts de Mont San Simeon, tune piçule valade. Chel lȗc al veve alc di origjinȃl, sui mȗrs des cjasis a jerin pituradis paveis di tantis formis e colȏrs, pineladis di cȋl e sfumaduris delicadis che i davin al lȗc une atmosfere di flabe, un mont delicȃt e gnȗf adat a la regjine di chel lȗc che e jere la pavee.
A jerin duncje rivȃts tal paȋs des paveis – Bordan – chel lȗc magjic che Agnul i voleve mostrȃ. Catarine e jere curiose di jentrȃ te “Cjase” des paveis.
Finalmentri dopo jessi stȃts un pȏc in spiete, stant che a jerin tancj visitadȏrs vignȗts di ogni bande, fintremai forescj, a jerin rivȃts a jentrȃ te “Cjase” e di colp si podeve amirȃ ce maravee di mont che al jere stȃt creȃt pal vivi des paveis.
Dentri la “Cjase” al jere un cidinȏr e une clime delicade, a jerin paveis che a polsavin in mȗt stramp, a stavin cul cjȃf par jù, al someave che a durmissin ma al prin rumȏr ancje lizȇr si movevin subit e a svolavin vie. Par chest a jerin tabelis di diviet di tocjȃlis e di fȃ rumȏr, parcè che a ‘nd àn di bisugne di vȇ un ambient di cidinȏr e pȃs.
Catarine si cjalave ator imbambinide a cjalȃ tante bielece, intun marilamp un esemplȃr une vore grant dut neri e di forme strane al jere lȃt cussì vicin di fȃi cjapȃ pȏre e forsit crodint di lȃ a poiȃsi su di un flȏr speciȃl al jere planȃt sul so cjȃf e di là nol veve intenzion di stacȃsi , anzit al pareve che si fos poiȃt parsore par polsȃ.
Catarine e cjalave ator sbirlufide cence savȇ ce fȃ. Agnul di prin al rideve a viodi chel spetacul, jȇ e jere ferme come une statue e pareve che e ves un grant floc neri sul cjȃf che al risaltave une vore sui siei biei cjavei bionts, ma viodint che chel esemplȃr di pavee – e ce paveone! – Nol intindeve di lassȃ la sȏ ninine, al scomençave a fȃ di segnȃl cui braçs che al someave fȗr di sintiment, fintant che il zovin adet a la sigurece che al cjalave dut scaturȋt chȇ sene, al vignive dongje e al segnalave cu la man su la bocje di tasȇ, di stȃ fers, di no movisi e di no vierzi lis puartis. Si viodeve che al jere une vore preocupȃt che chel esemplȃr plui unic che rȃr no si spaurìs e magari cussì no che al cjapàs il svol par platȃsi cuissà indulà o ancjemò piȇs par svolȃ fȗr.
Propit chȇ biele frute bionde che lui al veve cjalȃt cun amirazion i veve petȃt chel tȋr,
O ben la frute no veve nissune colpe, ben la pavee le veve sielte, forsit i plaseve di stȃ cun jȇ. Cussì intant che al çavariave e al cirive ce fȃ par intervegnȋ, la pavee si decideve di svolȃ vie di bessole, liberant Catarine di chȇ presince ingombrante.
Jȇ e pareve solevade e dut cȃs Agnul i lave dongje di presse cuntune voie di lȃ fȗr de Cjase là che lis paveis, chȇs nostranis, a svolavin tal aiar libaris e no si veve pȏre di tancj cantins che a podevin capitȃ.
La zornade par Catarine e jere stade plene di sorpresis e no varès mai crodȗt di podȇ vȇ un incuintri cussì speciȃl, cussì svicinȃt cuntune pavee.
Agnul i veve promitȗt une sorprese – e ce sorprese! E jere stade propit une vore “biele”.
di Egle Taverna


text:
Nassi e murî a son doi elements un peât di chel altri. Un che al nas al à ancje, timp o tart, di murî. E su chest ducj o sin dacuardi. Ma cuant che o tachìn a pensâ a ce che al vûl dî vivi e murî si puedin tirâ in bal diviers aspiets.
E al è ce che al è saltât fûr inte cunvigne interessante, organizade di «Carnia in movimento», tal mês di Lui intal bosc di Musers, a Çurçuvint.
Secont il filosof Luca Grion, un dai relatôrs de serade, la filosofie e je une grande riflession su pe muart. Il famôs Platone al diseve che l’om al scuen fâ i conts cu la anime e cul cuarp. La anime e je impresonade intal cuarp e la filosofie e je la cure da la anime. Insiemi al so sucessôr Aristotele a disevin che la vite e covente ai oms par capî ce che a son e a fâ cressi in lôr ideâi di justizie.
Il concet di muart, stant al psichiatre Adriano Segatori, intal cors dai ultins agns al à cjapât une plee divierse. Une volte la muart e jere vivude, partecipade di ducj i familiârs, dai amîs come un event naturâl che al fâs part de vite. In dì di vuê la vision de muart e je divierse: la muart naturâl no esist plui, si tint a fâ crodi che si pues vivi par simpri. Dut chest ancje parcè che, secont il psichiatre, inte societât di cumò e mancje la vision sacre de muart, une vision impuartante par frontâle; i studis dai psichiatris e dai psicolics si son jemplâts e i seminaris si son svuedâts.
Altri pont di viste inmò al è stât dât dal vescul Alfredo Battisti: la muart e je un dissen misteriôs di Diu. Ancje Jesù su pe crôs al à vivût la muart cun ingôs, cun pôre tant al è che a un ciert pont al à vosât «Diu gno, Diu gno parcè mi âstu bandonât?». Ma il dì di Pasche al è resurît dai muarts, di li e je nassude la plui biele notizie: la muart che e je un viaç viers il nuie, cun Crist e je deventade il viaç viers il cîl.
«Ogni dì metêt une poltrone a man çampe e cjareçait la vuestre muart» al dîs il psichiatre «se o pensassin cussì si rindaressin cont de impuartance di ogni moment che o vin devant».
A ognidun la sô conclusion…
Marta Vezzi
ATUALITÂT – «La muart, un viaç viers dulà?»............
Nassi e murî a son doi elements un peât di chel altri. Un che al nas al à ancje, timp o tart, di murî. E su chest ducj o sin dacuardi. Ma cuant che o tachìn a pensâ a ce che al vûl dî vivi e murî si puedin tirâ in bal diviers aspiets.


text:
Chimiche organiche
La Chimiche organiche e je la part de chimiche che e studie lis moleculis fatis soredut di atoms di Carboni e di Idrogjen, ma che a podin vê ancje cualsisei numar di altris elements.
La definizion origjinâl di chimiche "organiche" e ven de idee sbaliade che i composcj organics a fossin simpri leâts cul procès de vite. In realtât di ce che o savìn, la vite su la Tiere dipent ancje de chimiche inorganiche; par esempli, une vore di enzims si basin su metai di transizion come fier o ram; e materiâi come scussis, dincj e vues a son composcj sei organics sei inorganics. Fûr che il carboni elementâr, dome cun ciertis classis di carboni i composcj come ossidis, carbonâts e carbûrs a son considerâts par convenzion inorganics. La biochimiche e trate soredut de chimiche des biomoleculis come proteinis, acits nucleics e sucars.
Par vie des lôr propietâts unichis, i composcj cun plui atoms di carboni a son un grum variis e lis lôr aplicazions a son grandononis.
Par solit, i composcj organics a son sensibii al calôr e si disfin prime di rivâ ai 300 °C. A tendin a sei pôc solubii in aghe e a son solubii tai solvents organics, ancje se chest al varie di compost a compost.


text:
_Mandi, nono!
Mandi frute! Cemût?
_Ben, nono. Tu, ce stâstu fasint?
O cjalavi un dibatit par television, ma no rivi a capî masse. Cui sono chei li che a fevelin?
_Fasimi viodi, nono.
Chel li lu cognòs, al è Carlo Conti. No ai i ocjâi, ma cuant che o viôt une magle scure al è simpri lui. Ma cui sono chei altris che a stan li a fevelâ?
_Alore: chel li no lu cognòs nancje jo. Chel li al è un gjornalist, chel li al è jessût di un talent show, e chel li al è un influencer.
Al à la influence? Ma puar frut! No podevial stâ a cjase? No vevino nissun altri di clamâ?
_No, nono, nol à la influence, al è un influencer! Al è un che al “influence” chei altris. Al pues jessi un blogger, un youtuber,
un VIP, baste che al vedi un grum di followers.
Planc, planc. Di dut ce che tu âs dite o ai capît dome i articui. Lasse stâ chês altris bestiis e torne a dîmi di chel li cu la influence.
_Cemût aio di fâti capî? Provìn cuntun esempli: e je une fashion blogger che…
No sta a cjapâmi pal nâs, cumò!
_No, scusimi, nono, no volevi. Alore: une fashion blogger e je une che si vistìs di mode, e met su internet lis sôs fotos, cussì un che le cjale al pues cjapâ ispirazion e savê cemût vistîsi. Par chel, si dîs che e je une “influencer”.
No crôt di vê capît: e je int che e va a cjalâ su internet cemût che si vistìs chê chi par sielzi cemût vistîsi?
_Sì, nono, une robe dal gjenar.
E se in chê dì chê là si è vistude lizere e invezit al è frêt? Par fuarce che dopo a cjapin ducj la influence! Ma ce fasino chei chi di mistîr?
_I influencer! Lis aziendis ju pain par che a fasin viodi che a metin sù i lôr vistîts, o che a scoltin la lôr musiche, o che a doprin lis lôr robis.
Usti! Ce biel cussì. Invezit di paiâ par un vistît, a vegnin paiâts?
_Sì, nono. In font, e je dute publicitât.
Sarà. Ma tu ricuarditi, frute: no sta a fâti influençâ, nancje di chei li che lu fasin di mistîr. E se al sucêt, cjol une aspirine e un pôc di lat cu la mîl e tu viodarâs che ti passe dut! ❚
✒ Bete Di Spere
NO SON PERAULIS PAR VECJOS. Influencer............
_Mandi, nono!


text:
O cjati une vore intrigôs rivâ a cisicâ alc di util pal Friûl, e par dute la Regjon F-VG, tes orelis dal President e dai Assessôrs de gnove Zonte Regionâl. Si trate di int sperimentade e preparade, che cun reson e pense di savêle plui lungje di me.
Ma distès o tenti di butâ li un pâr di bilietuts, con dôs ideis cence pretesis, te sperance che a rivin tes mans justis.
Prin bilietut, in fat di industrie
Lis industriis furlanis, nassudis sui cincuante agns indaûr e inmò vivis vuê, lis àn metudis sù in grande part artigjans cul voli lunc, int che e lavorave cu lis sôs mans, ma e jere ancje in stât di trasferî il so savê fâ in scjale plui grande. Par un pôcs di agns chestis fabrichis si son svilupadis perfezionant lis machinis e ideant prodots in linie cul progredî de societât, po a àn adotade la eletroniche, orepresint a zontin creativitât a produzions simpri plui personalizadis.
Chestis industriis, impegnadis une vore te manifature, no son insom dal troi, a pat di judâlis a evolvi viers formulis di business di ponte, come che si use dî. Cemût? Prime di dut, metint a puartade la ricercje. Nol è un risultât facil di otignî, parcè che par rivâi bisugne meti in parilie l’ambient universitari e chel di fabriche, dôs mentalitâts un grum lontanis.
Cui parcs tecnologjics di Udin, Pordenon e Gurize, cul impegn de Universitât dal Friûl e cu la leç Bertossi si à tacât a fâ alc di seri (e ancje a vendilu une vore ben); ma, par sei francs, vê tacât ben nol baste. Cualchi câs di sucès al è masse pôc. Vê une biele riusside che e fâsi efiet sul complès de industrie furlane al è dificil. Al covente lâ indenant cun vigôr, continuâ, judant a adatâsi ai gnûfs svilups dal sisteme industriâl mondiâl lis nestris aziendis.
Ricercje e introduzion di inovazions tecnichis e organizativis a àn di sei il pan di ogni dì di ducj i industriâi. Creâ un clime favorevul in cheste direzion: ve un compit nobil e util dal gnûf Assessôr pe Industrie de Regjon. L’obietîf al è clâr: al vinç chel che al è un pas plui indenant di chei altris.
Infin, bisugne sei plui dongje a lis aziendis che a partissin par prodûsi alc doprant tecnologjiis di gnove scuvierte, i spin-off, come che si dîs vuê. Cun pôcs carantans si à simpri cumbinât pôc. La industrie gnove no pues nassi come chê dal dopo vuere, fasint stât sui sparagns dal artigjan. Ideis e tecnologjiis avenieristichis a vegnin tal cjâf dai zovins studiâts e no, cun pocje pecunie in sachete, che tal partî a àn bisugne di sei judâts cun gjenerositât (e cun severitât, si capìs).
Secont bilietut, in fat di culture furlane
Se la industrie e je la mê profession, la mê sielte di utilitât, la lenghe furlane e je il gno divertiment, amât e preziôs. Al prin puest o met une racomandazion avonde naturâl: chê di meti in pratiche cun inteligjence la leç sul insegnament de lenghe furlane a scuele. Al vignarà ancje il timp par miorâ la leç. Pal moment bisugne sperimentâle cun amôr. Une novitât culturâl cussì biele no si à di lassâle sapulî te fumate des polemichis.
Cuant che tun paîs si à di frontâ une iniziative serie, si metin insieme i grancj, no i fruts. Ve: la gnove leç sul furlan e je une robe par grancj, par int ponderade e madure, che no si lasse sviâ di capricis e cjacaris. Il gno auguri e il gno sburt a son che dut al vadi indenant cun sintiment.
Mi pâr di just però butâ fûr ancje une idee forsi origjinâl, ancje se mi darès di maravee che e podedi sei considerade tâl: dongje de traduzion de Bibie, dongje des publicazions dai autôrs furlans, e starès ben ta ogni biblioteche publiche e privade furlane une golaine di autôrs classics grêcs e latins, tradusûts par furlan, cul origjinâl di front. Bisugne sei coerents: fâi imparâ a lei e scrivi par furlan ai fruts e dopo no dâur di lei i libris li che si fonde la nestre culture – furlane e nazionâl – e je une decision strupiade. Fasìn lis robis par ben: no mancjin lis fuarcis e la spese no je masse grande. Jo o soi pront a fâ la mê part a gratis. Une corone di orâr sul cjâf di cui che al sarà bon di meti in at chest plan.
Un par di bilietuts pe gnove Zonte RegjonâlTarcisio Mizzau
O cjati une vore intrigôs rivâ a cisicâ alc di util pal Friûl, e par dute la Regjon F-VG, tes orelis dal President e dai Assessôrs de gnove Zonte Regionâl. Si trate di int sperimentade e preparade, che cun reson e pense di savêle plui lungje di me.